# 

**Резултати от дейността на Инспектората на МЗХГ през 2020 г.**

Основните функции на Инспектората са регламентирани в чл. 46 от Закона за администрацията, чл. 14 от Устройствения правилник на МЗХГ *(**приет с* [*ПМС № 260*](apis://Base=NARH&DocCode=57404&Type=201) *от 14.10.2019 г., обн., ДВ, бр. 82 от 18.10.2019 г.)* и Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи.

Инспекторатът на Министерство на земеделието, храните и горите е на пряко подчинение на министъра и осигурява изпълнението на контролните му функции върху дейността на структурните звена (дирекции) в МЗХГ и на второстепенните разпоредители с бюджет към министъра.

Обектите, подлежащи на проверка от Инспектората са структурните звена от администрацията на МЗХГ – 27 дирекции и администрациите на второстепенните разпоредители с бюджет към министъра - 28 областни дирекции „Земеделие”, 11 изпълнителни агенции, служби и центрове и 3 почивни бази.

**Годишни цели на Инспектората**

Дейността на Инспектората на МЗХГ през 2020 г. беше насочена към постигане на следните цели, заложени в Годишния план за дейността на Инспектората за 2020 г.:

- Предотвратяване и отстраняване на нарушения при осъществяване дейността на администрацията и спазването на законите, подзаконовите и вътрешноведомствените актове за организация на работа в МЗХГ и във второстепенните разпоредители с бюджет към министъра;

- Предотвратяване на корупционни прояви и ограничаване на корупционния риск в дейността на администрацията на МЗХГ и второстепенните разпоредители с бюджет към министъра;

- Повишаване на професионалните знания и умения на служителите от Инспектората.

За постигането на посочените в плана цели, от Инспектората са извършени планови тематични проверки на подконтролни структури и извънпланови проверки по заповеди на министъра, вкл. във връзка с постъпили сигнали и жалби и по искане на Прокуратурата.

**Изпълнение на Годишен план за дейността на Инспектората на МЗХГ за периода 01 януари - 31 декември 2020 г.**

Годишният план за дейността на Инспектората през 2020 г. (с рег. №РД08-22/19.12.2019 г.) е изготвен в съответствие с разпоредбата на чл. 46, ал. 7 от Закона за администрацията и Глава трета, Раздел ІІІ „Планиране на дейността на инспекторатите“ от Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи.

За 2020 г. в Годишния план за дейността на Инспектората са планирани общо 14 бр. тематични проверки, разпределени по дейности и срокове за изпълнение, съгласно Приложение № 1 „Оперативен план за дейността на Инспектората за периода 1 януари 2020 г. – 31 декември 2020 г.“ От тях са извършени 11 бр. Три проверки не са извършени поради епидемичното разпространение на коронавирусната болест - COVID-19 у нас, като част от световната пандемия, предприетите противоепидемични мерки в страната, в т. ч. и в МЗХГ и второстепенните разпоредители с бюджет към министъра с цел ограничаване на преките контакти. Предвид разпоредбата на чл. 18, ал. 2 от Наредбата за структурата и минималната численост на инспекторатите и взаимодействието им с други контролни органи, са предприети действия за изменение на Годишния план за 2020 г. С доклад, който е одобрен от министъра на земеделието, храните и горите, е направено предложение да отпаднат три от планираните проверки, като същите са включени в Годишния план за дейността на Инспектората за 2021 г.

* По дейност: Мониторинг на изпълнение на препоръки, дадени в доклади на Инспектората от извършени през 2019 г. проверки.

В Оперативния план за дейността на Инспектората за 2020 г. са планирани и извършени четири проверки във връзка с осъществяване на контрол за изпълнение на препоръките, дадени в доклади на Инспектората от извършени през 2019 г. проверки. Извършени са проверки в дирекция „Морско дело и рибарство“, дирекция „Биологично производство“ – 2 бр. и в Областна дирекция „Земеделие“ – Благоевград, за резултатите от които са изготвени 4 бр. доклади, одобрени от министъра.

При една от извършените проверки в дирекция „Биологично производство“ е констатирано, че не са изпълнени всички препоръки дадени в доклад от 2019 г. В тази връзка от дирекцията е изискано в двумесечен срок да се предприемат необходимите действия съобразно функционалната компетентност.

* По дейност: Предоставяне на административни услуги

По дейност „Предоставяне на административни услуги“ в Оперативния план за дейността на Инспектората за 2020 г. са планирани 7 бр. проверки, от които са извършени 6:

- проверка относно спазване изискванията на Наредбата за административното обслужване (НАО) при предоставяне на административни услуги в 4 бр. областни дирекции „Земеделие“ - ОДЗ – София град, ОДЗ – София област, ОДЗ – Враца и ОДЗ – Хасково;

- проверка относно спазване изискванията на Наредбата за административното обслужване при предоставяне на административни услуги в Изпълнителна агенция по сортоизпитване, апробация и семеконтрол (ИАСАС) и в Изпълнителна агенция по лозата и виното (ИАЛВ).

Не е извършена планираната проверка в Изпълнителна агенция по селекция и репродукция в животновъдството, като същата е включена в Годишния план на Инспектората за 2021 г.

Резултатите от проверките са обективирани в доклади, в които е отразено изпълнението на разпоредбите на НАО. При проверките в ОДЗ са проверени и съответните общинските служби по земеделие. В случаите, когато някои ОСЗ не са проверени на място, са дадени препоръки директорите на ОДЗ да извършат проверка в тези ОСЗ, относно спазване на НАО. Предвид направените констатации и изводи, от Инспектората са дадени препоръки за изпълнение от страна на началниците на съответните общински служби под ръководството и контрола на директорите на проверените ОДЗ. Относно препоръките, касаещи ИАСАС и ИАЛВ, след всяка проверка писмено са уведомени изпълнителните директори на агенциите за предприемане на действия за тяхното изпълнение. С препоръките се цели отстраняване на констатирани пропуски и несъответствия по прилагане изискванията, разписани в НАО в проверените административни структури.

По дейност: Предотвратяване на корупционни прояви и ограничаване на корупционния риск в дейността на администрацията на МЗХГ и второстепенните разпоредители с бюджет.

По дейност „Предотвратяване на корупционни прояви и ограничаване на корупционния риск в дейността на администрацията на МЗХГ и второстепенните разпоредители с бюджет“ в Оперативния план за дейността на Инспектората за 2020 г. бе планирано извършването на:

**1.** Проверка на неподадените в срок декларации по [чл. 35, ал. 1, т. 2 от Закона за противодействие на корупцията и за отнемане на незаконно придобитото имущество](apis://Base=NARH&DocCode=42500&ToPar=Art35_Al1&Type=201) (ЗПКОНПИ) от задължените лица по § 2, ал. 1, т. 1-4 от Допълнителните разпоредби (ДР) на ЗПКОНПИ.

Извършена е проверка относно спазване на срока по чл. 38, ал.1, т. 2 от ЗПКОНПИ, който за 2020 г. е 15.06.2020 г., за подаване на ежегодните декларации по чл. 35, ал. 1, т. 2 от задължените служители. При проверката е установено, че всички служители от администрацията на МЗХГ, които се явяват задължени лица по чл.1, ал. 2, т.1 от Наредбата, са изпълнили задължението си да подадат декларации за имущество и интереси.

В съответствие с изискването на чл. 4, ал. 4 от Наредбата за организацията и реда за извършване на проверка на декларациите и за установяване конфликт на интереси, списъкът на лицата, които не са подали декларации в срок са публикувани на интернет страницата на МЗХГ.

**2.** Изпълнение на задължения, свързани с Националната стратегия за превенция и противодействие на корупцията в Република България 2015-2020 г. - изготвяне на Антикорупционен план в системата на МЗХГ за 2020 г. и отчитане изпълнението на планираните антикорупционни мерки за 2019 г.

В съответствие с чл. 6, ал. 5 от Насоките за съставянето на антикорупционни планове, тяхното съдържание и одобряването им, от Инспектората бяха предприети действия за събиране и обобщаване на информация от всички структури в системата на МЗХГ относно изпълнението на мерките от Антикорупционния план в системата на МЗХГ за 2019 г. Изготвен е Отчет за изпълнението на мерките от Антикорупционния план в системата на МЗХГ за 2019 г., който след одобрение от министър е публикуван на официалната интернет страница на МЗХГ.

В изпълнение на т. 5.7. от Плана за изпълнение на мерките по Национална стратегия за превенция и противодействие на корупцията в Република България 2015 – 2020 г. и в съответствие с приетите от Националния съвет по антикорупционни политики Насоки за съставяне на антикорупционните планове, тяхното съдържание и одобряването им е изготвен и утвърден Антикорупционен план в системата на Министерство на земеделието, храните и горите за 2020 г. Инспекторатът участва активно в организацията по събиране, обсъждане, уточняване и обобщаване на мерки, предложени от ръководителите на всички структури в системата на МЗХГ, които да бъдат включени в Антикорупционния план за 2020 г. Изготвеният и утвърден от министъра Антикорупционен план в системата на МЗХГ за 2020 г. е публикуван на официалната интернет страница на Министерството.

Предвид разпоредбата на чл. 6, ал. 5 от Насоките за съставянето на антикорупционни планове, тяхното съдържание и одобряването им, от Инспектората бяха предприети действия за събиране и обобщаване на информация от всички структури в системата на МЗХГ относно изпълнението на мерките от Антикорупционния план в системата на МЗХГ за 2020 г. през първото шестмесечие на годината. След утвърждаване от министъра, шестмесечният отчет за изпълнението на мерките от Плана за 2020 г. е публикуван на официалната страница на МЗХГ.

* По Административни дейности

По тази дейност в Оперативния план за дейността на Инспектората за 2020 г. беше планирано изготвяне на доклад до министъра на земеделието, храните и горите за отчитане на дейностите на Инспектората на МЗХГ за 2019 г., съгласно чл. 46, ал. 8 от Закона за администрацията. Планираната дейност е изпълнена.

По дейност: Координация и взаимодействие с Главния инспекторат към МС

По дейност „Координация и взаимодействие с Главния инспекторат към МС“ в Оперативния план за дейността на Инспектората за 2020 г. беше планирано изготвяне на доклад за отчитане на дейността на Инспектората на МЗХГ за 2019 г., съгласно чл. 46, ал. 9 от Закона за администрацията. Планираната дейност е изпълнена. В съответствие с разпоредбата на чл. 21 от Наредба за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи, с писмо от 26.02.2020 г. до Главния инспекторат са изпратени копие на Годишен доклад за дейността на Инспектората през 2019 г. и Справка за дейността на Инспектората на МЗХГ за 2019 г.

През 2020 г. от Главния инспекторат са препратени по компетентност 3 бр. сигнали, по които от Инспектората са предприети необходимите действия..

От Инспектората е изпратен един сигнал по компетентност до Главния инспекторат.

* „Повишаване на професионалните знания и умения на служителите от Инспектората“

Заложената мярка е изпълнена. През 2020 г. осем служители са преминали 17 бр. обучения по 7 теми.

**Извънпланови проверки**

Основната дейност на Инспектората е насочена към постигането на заложената в Годишния план за дейността на Инспектората на МЗХГ за 2020 г. цел „Предотвратяване и отстраняване на нарушения при осъществяване дейността на администрацията и спазването на законите, подзаконовите и вътрешноведомствените актове за организация на работа в МЗХГ и във второстепенните разпоредители с бюджет“. Постигането на тази цел е реализирано чрез извършване на проверки, като през 2020 г. от Инспектората са извършени 32 бр. извънпланови проверки по заповед на министъра на земеделието, храните и горите, в т. ч. 15 бр. проверки във връзка с постъпили сигнали; 11 бр. проверки относно спазване сроковете за подаване на декларациите по чл. 35, ал. 1, т. 1 - т. 4 от ЗПКОНПИ от задължените лица и за наличие или липса на несъвместимост; 1 бр. проверка по инициатива на министъра на земеделието, храните и горите и 5 бр. проверки по искане на Прокуратурата. В 7 бр. от извършените извънпланови проверки съвместно със служителите от Инспектората са участвали и служители от други дирекции в МЗХГ (в 6 проверки) и от БАБХ (в 1 проверки).

През 2020 г. в Инспектората са постъпили общо 91 броя сигнали, от които 83 бр. сигнали регистрирани в Деловодната система на МЗХГ, 5 бр. постъпили по електронна поща до Инспектората и до министър на земеделието, храните и горите, 2 бр. подадени на електронната страница на Националния съвет по антикорупционни политики към МС, 1 бр. подадени по телефон за сигнали в МЗХГ. Всички постъпили сигнали са анализирани и са предприети необходимите действия, съгласно разпоредбите на АПК. След анализ и преценка, 59 бр. сигнали са препратени на компетентните органи на основание чл. 112 от АПК, 6 бр. сигнали са приключени по реда на чл. 124, ал. 1 (*Сигнали, подадени повторно по въпрос, по който има решение, не се разглеждат, освен ако са във връзка с изпълнение на решението или се основават на нови факти и обстоятелства*), по 9 бр. сигнали е изготвен отговор от Инспектората, 1 бр. сигнал е прекратени, поради недостатъчно данни, които да бъдат проверени и непредоставена изисканата допълнителна информация. По 16 бр. сигнали със заповеди на министъра са разпоредени и извършени проверки, които са приключили с доклади.

В докладите на Инспектората, изготвени в резултат на извършени проверки са направени 118 бр. препоръки за отстраняване на констатираните пропуски и нарушения в проверените административни структури и други последващи действия, в т. ч.:

* за търсене на дисциплинарна отговорност от общо 17 бр. служители от ВРБ, като са наложени 8 бр. дисциплинарни наказания;
* за управител на второстепенен разпоредител с бюджет към министъра е установено наличие на несъвместимост с изискванията, предвидени в нормативни актове, предвид което е направено предложение за предприемане на действия за прекратяване на правоотношението с лицето, допуснало нарушенията;

- за търсене на административнонаказателна отговорност съгл. чл. 302 от АПК от служителите на областна дирекция „Земеделие“, поради несъставяне в срока, посочен в чл. 37в, ал. 3 от ЗСПЗЗ (до 15 септември) на проект за разпределение на ползването на земите по масиви;

- 9 бр. препоръки за изготвяне или изменение на вътрешноведомствени актове;

- 2 бр. препоръки за възлагане на дирекция “Вътрешен одит” в МЗХГ извършване на одит в 2бр. ВРБ;

- 9 бр. препоръки за извършване на допълнителни проверки от компетентни структурни звена в системата на МЗХГ на подчинените им структури и на дейности, за които са били констатирани нарушения;

От Инспектората са извършени 5 бр. проверки по разпореждане на органите на прокуратурата - Върховна административна прокуратура, Специализираната прокуратура на РБ и на Окръжна прокуратура – Благоевград. След одобряване на докладите от извършените проверки, заверени копия от същите са изпратени на съответната прокуратура.